CELEX: 52020PC0439
Language: lt
Date: 2020-08-24
Title: Pasiūlymas TARYBOS ĮGYVENDINIMO SPRENDIMAS kuriuo Rumunijai pagal Tarybos reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti

EUROPOS KOMISIJA
            Briuselis, 2020 08 24
            COM(2020) 439 final
            2020/0211(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Rumunijai pagal Tarybos reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Tarybos reglamente (ES) 2020/672 (toliau – SURE reglamentas) nustatyta teisinė sistema, pagal kurią valstybėms narėms, kurios dėl COVID-19 protrūkio patiria didelį ekonomikos sukrėtimą arba kurioms toks sukrėtimas gresia, teikiama Sąjungos finansinė parama. Parama pagal SURE skirta pirmiausia sutrumpinto darbo laiko tvarkos ar panašioms priemonėms, kuriomis siekiama apsaugoti darbuotojus ir savarankiškai dirbančius asmenis ir taip sumažinti nedarbo ir pajamų praradimo mastą, finansuoti, taip pat naudojama kaip papildoma priemonė tam tikroms su sveikata susijusioms priemonėms, visų pirma darbo vietoje, finansuoti.
            
            
               2020 m. rugpjūčio 7 d. Rumunija paprašė Sąjungos finansinės paramos pagal SURE reglamentą. Pagal SURE reglamento 6 straipsnio 2 dalį Komisija pasikonsultavo su Rumunijos valdžios institucijomis, kad patikrintų, ar staiga smarkiai padidėjo faktinės ir numatytos viešosios išlaidos, patirtos reaguojant į COVID-19 pandemiją ir tiesiogiai susijusios su Rumunijos sutrumpinto darbo laiko tvarka ir panašiomis priemonėmis bei su sveikata susijusiomis priemonėmis. Visų pirma tai susiję su:
            
            
               (1)išmoka darbdavių, kurie dėl COVID-19 protrūkio poveikio mažina savo veiklos apimtį arba laikinai ją nutraukia, darbuotojams. Išmoka negali viršyti 75 % jų bazinio darbo užmokesčio (tačiau negali siekti daugiau kaip 75 % vidutinio šalies darbo užmokesčio neatskaičius mokesčių) nepaprastosios padėties laikotarpiu;
            
            
               (2)išmoka asmenims, kurių darbo sutartis nepaprastosios ar pavojaus padėties metu buvo sustabdyta ne mažiau kaip 15 dienų, jei jų darbo santykiai tęsiasi iki 2020 m. gruodžio 31 d. Išmoka sudaro 41,5 % jų bazinio darbo užmokesčio neatskaičius mokesčių (tačiau ne daugiau kaip 41,5 % vidutinio šalies darbo užmokesčio neatskaičius mokesčių); 
            
            
               (3)sutrumpinto darbo laiko tvarkos priemone, pagal kurią, dėl nepaprastosios arba pavojaus padėties laikinai sumažėjus veiklos apimčiai, darbdavys turi galimybę sutrumpinti darbuotojų darbo laiką iki 50 %. Sutrumpinto darbo laiko laikotarpiu paveiktiems darbuotojams būtų mokama kompensacija, lygi 75 % darbo užmokesčio neatskaičius mokesčių už įprastą darbo laiką ir jų faktinio darbo užmokesčio skirtumo;
            
            
               (4)savarankiškai dirbantiems asmenims ir laisvųjų profesijų atstovams skirtomis dviem priemonėmis: visiškai dėl COVID-19 protrūkio poveikio nustojusiems dirbti asmenims valstybė skiria išmoką, kuri siekia 75 % jų vidutinio darbo užmokesčio neatskaičius mokesčių; savo darbo laiką sutrumpinusiems asmenims valstybė skiria išmoką, kuri gali siekti iki 41,5 % jų vidutinio darbo užmokesčio neatskaičius mokesčių;
            
            
               (5)priemone, pagal kurią padieniams darbuotojams, nustojusiems dirbti dėl to, kad dėl COVID-19 protrūkio poveikio buvo sustabdyta verslo veikla, ne ilgesniu kaip 3 mėnesių laikotarpiu skiriama paramos išmoka, lygi 35 % jų darbo dienos darbo užmokesčio;
            
            
               (6)priemoka už papildomą darbą Nacionalinio visuomenės sveikatos instituto specialiųjų struktūrų ir apskričių visuomenės sveikatos direktoratų ir (arba) Bukarešto visuomenės sveikatos direktorato darbuotojams, koordinuojantiems ir įgyvendinantiems prevencijos priemones ir priemones siekiant riboti įvykius, kuriuos dėl COVID-19 susirgimų PSO paskelbė pasauline ekstremaliąja visuomenės sveikatos situacija. Priemone skiriama išmoka, lygi 75 % bazinio darbo užmokesčio už laiką, dirbtą viršijant įprastas darbo valandas, ir 100 % bazinio darbo užmokesčio už savaitgaliais, švenčių dienomis ir kitomis dienomis, kurios nėra darbo dienos, dirbą laiką; 
            
            
               (7)vaikų priežiūros priemoka nacionalinės gynybos sistemos, pataisos įstaigų, visuomenės sveikatos įstaigų darbuotojams ir kitų kategorijų, nustatytų ministro įsakymais, darbuotojams. Išmoka skiriama su sąlyga, kad kitas iš tėvų nesinaudoja teisėmis, pagal kurias tėvams, laikinai uždarius švietimo įstaigas, suteikiama nedarbo dienų vaikų priežiūrai; 
            
            
               (8)30 % priemoka prie atlyginimo už itin pavojingas sąlygas, mokama medicinos darbuotojams, įgyvendinantiems kovos su COVID-19 priemones.
            
            
               Rumunija pateikė Komisijai atitinkamą informaciją. 
            
            
               Atsižvelgdama į turimus įrodymus, Komisija siūlo Tarybai priimti įgyvendinimo sprendimą suteikti Rumunijai finansinę paramą pagal SURE reglamentą pirmiau nurodytoms priemonėms remti.
            
            
               •Suderinamumas su toje pačioje politikos srityje galiojančiomis nuostatomis
            
            
               Šis pasiūlymas visiškai atitinka Tarybos reglamentą (ES) 2020/672, pagal kurį teikiamas pasiūlymas.
            
            
               Šis pasiūlymas papildo kitą Sąjungos teisės priemonę, kuria teikiama parama valstybėms narėms ištikus nelaimei, – 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (toliau – Reglamentas (EB) Nr. 2012/2002). Kovo 30 d. priimtas Europos Parlamento ir Tarybos reglamentas (ES) 2020/461, kuriuo ta priemonė iš dalies keičiama siekiant išplėsti jos taikymo sritį į ją įtraukiant didelio masto ekstremaliąsias visuomenės sveikatos situacijas ir apibrėžti konkrečius tinkamus finansuoti veiksmus. 
            
            
               •Suderinamumas su kitomis Sąjungos politikos sritimis
            
         
         
            
               Pasiūlymas yra dalis įvairių priemonių, parengtų reaguojant į dabartinę COVID-19 pandemiją, tokių kaip Atsako į koronaviruso grėsmę investicijų iniciatyva, ir papildo kitas priemones, kuriomis remiamas užimtumas, pavyzdžiui, Europos socialinį fondą ir Europos strateginių investicijų fondą (ESIF) / „InvestEU“. Šis pasiūlymas, kuriuo suteikiama galimybė skolinti ir skolintis siekiant šiuo konkrečiu COVID-19 protrūkio atveju paremti valstybes nares, veiks kaip antroji gynybos linija: pagal jį bus finansuojamos sutrumpinto darbo laiko tvarkos ir panašios priemonės, padedančios apsaugoti darbo vietas ir taip nuo nedarbo rizikos apsaugoti darbuotojus ir savarankiškai dirbančius asmenis. 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Šios priemonės teisinis pagrindas yra Tarybos reglamentas (ES) 2020/672.
            
            
               •Subsidiarumo principas (neišimtinės kompetencijos atveju) 
            
            
               Pasiūlymas parengtas atsižvelgiant į vienos iš valstybių narių prašymą ir parodo Europos solidarumą, valstybėms narėms, nukentėjusioms nuo COVID-19 protrūkio, teikiant Sąjungos finansinę paramą laikinų paskolų forma. Kaip antroji gynybos linija, tokia finansinė parama laikinai padeda vyriausybėms finansuoti padidėjusias viešąsias išlaidas, susijusias su sutrumpinto darbo laiko tvarkos ir panašiomis priemonėmis, siekiant padėti apsaugoti darbo vietas ir taip nuo nedarbo ir pajamų praradimo rizikos apsaugoti darbuotojus ir savarankiškai dirbančius asmenis.
            
            
               Tokia parama padės nukentėjusiems gyventojams, taip pat padės sušvelninti tiesioginį socialinį ir ekonominį dabartinės COVID-19 krizės poveikį. 
            
            
               •Proporcingumo principas
            
            
               Pasiūlymas atitinka proporcingumo principą. Juo neviršijama to, kas būtina priemonės tikslams pasiekti. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Kadangi pasiūlymą reikėjo parengti skubiai, kad Taryba spėtų laiku jį priimti, surengti konsultacijų su suinteresuotosiomis šalimis nebuvo įmanoma.
            
            
               •Poveikio vertinimas
            
            
               Kadangi pasiūlymas yra skubus, poveikio vertinimas nebuvo atliktas.
            
            
               4.POVEIKIS BIUDŽETUI
            
            
               Komisija turėtų galėti sudaryti sutartis dėl skolinimosi finansų rinkose, kad perskolintų tokias lėšas finansinės paramos pagal priemonę SURE prašančiai valstybei narei. 
            
            
               Be valstybių narių teikiamų garantijų, sistemoje įtvirtintos kitos apsaugos priemonės, užtikrinančios jos finansinį patikimumą:
            
            
               ·griežtas ir konservatyvus požiūris į finansų valdymą;
            
            
               ·paskolų portfelio sudarymas apribojant koncentracijos riziką, metinę poziciją ir pernelyg didelę poziciją atskirų valstybių narių atžvilgiu, kartu užtikrinant, kad pakankamai išteklių būtų galima suteikti toms valstybėms narėms, kurioms jų labiausiai reikia, ir
            
            
               ·galimybės refinansuoti skolą.
            
         
         
            
               2020/0211 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Rumunijai pagal Tarybos reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2020 m. gegužės 19 d. Tarybos reglamentą (ES) 2020/672 dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE) sukūrimo
                  1
               , ypač į jo 6 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)2020 m. rugpjūčio 7 d. Rumunija paprašė Sąjungos finansinės paramos, kad papildytų nacionalines pastangas mažinti COVID-19 protrūkio poveikį ir švelninti jo socialinius bei ekonominius padarinius darbuotojams; 
            
            
               (2)numatoma, kad COVID-19 protrūkis ir išskirtinės priemonės, kurias Rumunija įgyvendino siekdama suvaldyti protrūkį ir jo socialinį, ekonominį bei su sveikata susijusį poveikį, turės didžiulį poveikį viešiesiems finansams. Pagal Komisijos 2020 m. pavasario prognozę buvo numatyta, kad iki 2020 m. pabaigos Rumunijos valdžios sektoriaus deficitas ir skola sudarys atitinkamai 9,2 % ir 46,2 % bendrojo vidaus produkto (BVP). Remiantis Komisijos 2020 m. tarpine vasaros prognoze numatoma, kad 2020 m. Rumunijos BVP sumažės 6,0 %; 
            
            
               (3)COVID-19 protrūkis imobilizavo didelę Rumunijos darbo jėgos dalį. Dėl to Rumunijoje staiga smarkiai padidėjo viešosios išlaidos, susijusios su sutrumpinto darbo laiko tvarkos ir panašiomis priemonėmis bei su sveikata susijusiomis priemonėmis, kaip nurodyta 4–11 konstatuojamosiose dalyse; 
            
            
               (4)kaip nurodyta Rumunijos 2020 m. rugpjūčio 7 d. prašyme, Vyriausybės nepaprastuoju potvarkiu Nr. 30/2020
                  2
                skiriama išmoka darbdavių, kurie dėl COVID-19 protrūkio poveikio mažina savo veiklos apimtį arba laikinai ją nutraukia, darbuotojams. Išmoka negali viršyti 75 % jų bazinio darbo užmokesčio (tačiau negali siekti daugiau kaip 75 % vidutinio šalies darbo užmokesčio neatskaičius mokesčių) nepaprastosios padėties laikotarpiu;
            
            
               (5)kaip nurodyta Rumunijos 2020 m. rugpjūčio 7 d. prašyme, Vyriausybės nepaprastuoju potvarkiu 92/2020
                  3
                nustatyta išmoka asmenims, kurių darbo sutartis nepaprastosios ar pavojaus padėties metu buvo sustabdyta ne mažiau kaip 15 dienų, jei jų darbo santykiai tęsiasi iki 2020 m. gruodžio 31 d. Išmoka sudaro 41,5 % jų bazinio darbo užmokesčio neatskaičius mokesčių (tačiau ne daugiau kaip 41,5 % vidutinio šalies darbo užmokesčio neatskaičius mokesčių); 
            
            
               (6)Vyriausybės nepaprastuoju potvarkiu 132/2020
                  4
                nustatyta sutrumpinto darbo laiko tvarkos priemonė, pagal kurią, dėl nepaprastosios arba pavojaus padėties laikinai sumažėjus veiklos apimčiai darbdavys turi galimybę sutrumpinti darbuotojų darbo laiką iki 50 %. Sutrumpinto darbo laiko laikotarpiu paveiktiems darbuotojams mokama kompensacija, lygi 75 % darbo užmokesčio neatskaičius mokesčių už įprastą darbo laiką ir jų faktinio darbo užmokesčio skirtumo;
            
            
               (7)priimtos dvi priemonės, skirtos savarankiškai dirbantiems asmenims ir laisvųjų profesijų atstovams. Visiškai dėl COVID-19 protrūkio poveikio nustojusiems dirbti asmenims valstybė skiria išmoką, kuri siekia 75 % jų vidutinio darbo užmokesčio neatskaičius mokesčių
                  5
               . Savo darbo laiką sutrumpinusiems asmenims valstybė skiria išmoką, kuri gali siekti iki 41,5 % jų vidutinio darbo užmokesčio neatskaičius mokesčių;
            
            
               (8)valdžios institucijos nustatė priemonę, pagal kurią padieniams darbuotojams, nustojusiems dirbti dėl to, kad dėl COVID-19 protrūkio poveikio buvo sustabdyta verslo veikla, ne ilgesniu kaip 3 mėnesių laikotarpiu skiriama paramos išmoka, lygi 35 % jų darbo dienos darbo užmokesčio;
            
            
               (9)kaip nurodyta Rumunijos 2020 m. rugpjūčio 7 d. prašyme, Vyriausybės nepaprastuoju potvarkiu 11/2020
                  6
                nustatyta priemoka už papildomą darbą Nacionalinio visuomenės sveikatos instituto specialiųjų struktūrų ir apskričių visuomenės sveikatos direktoratų ir (arba) Bukarešto visuomenės sveikatos direktorato darbuotojams, koordinuojantiems ir įgyvendinantiems prevencijos priemones ir priemones siekiant riboti įvykius, kuriuos dėl COVID-19 susirgimų PSO paskelbė pasauline ekstremaliąja visuomenės sveikatos situacija. Priemone skiriama išmoka, lygi 75 % bazinio darbo užmokesčio už laiką, dirbtą viršijant įprastas darbo valandas, ir 100 % bazinio darbo užmokesčio už savaitgaliais, švenčių dienomis ir kitomis dienomis, kurios nėra darbo dienos, dirbą laiką; Ši priemonė gali būti laikoma su sveikata susijusia priemone, kaip nurodyta Reglamente (ES) 2020/672;
            
            
               (10)valdžios institucijos nustatė vaikų priežiūros priemoką nacionalinės gynybos sistemos, pataisos įstaigų, visuomenės sveikatos įstaigų darbuotojams ir kitų kategorijų, nustatytų ministro įsakymais, darbuotojams. Išmoka skiriama su sąlyga, kad kitas iš tėvų nesinaudoja teisėmis, pagal kurias tėvams, laikinai uždarius švietimo įstaigas, suteikiama nedarbo dienų vaikų priežiūrai; Ši priemonė gali būti laikoma panašia į Reglamente (ES) 2020/672 nurodytas sutrumpinto darbo laiko tvarkos priemones, nes ja remiamos samdomų darbuotojų pajamos, o tai padės padengti vaikų priežiūros uždarius mokyklas išlaidas ir atitinkamai sudarys sąlygas tėvams toliau dirbti, todėl nekils pavojus darbo santykiams; 
            
            
               (11)kaip nurodyta 2020 m. rugpjūčio 7 d. Rumunijos prašyme, Įstatymu Nr. 56/2020
                  7
               , nustatoma 30 % priemoka prie atlyginimo už itin pavojingas sąlygas, mokama medicinos darbuotojams, įgyvendinantiems kovos su COVID-19 priemones;
            
         
         
            
               (12)Rumunija atitinka Reglamento (ES) 2020/672 3 straipsnyje nustatytas finansinės paramos prašymo sąlygas. Rumunija pateikė Komisijai tinkamų įrodymų, kad faktinės ir numatomos viešosios išlaidos nuo 2020 m. vasario 1 d. padidėjo 4 370 779 006 EUR dėl to, kad išaugo sumos, tiesiogiai susijusios su techninio nedarbo išmokomis samdomiesiems ir kitų kategorijų darbuotojams, išmoka grąžintiems samdomiesiems ir kitų kategorijų darbuotojams, būsima sutrumpinto darbo laiko tvarkos priemone, paramos išmoka padieniams darbuotojams ir vaiko priežiūros priemoka tam tikriems darbuotojams. Tai staigus smarkus padidėjimas, nes jis susijęs su naujomis priemonėmis, kurios taikomos didelei įmonių ir darbo jėgos daliai Rumunijoje. Sąjungos lėšomis Rumunija ketina finansuoti 271 534 419 EUR išaugusių išlaidų; 
            
            
               (13)Komisija pagal Reglamento (ES) 2020/672 6 straipsnį pasikonsultavo su Rumunija ir patikrino, ar staiga smarkiai padidėjo faktinės ir numatytos viešosios išlaidos, tiesiogiai susijusios su sutrumpinto darbo laiko tvarkos ir panašiomis priemonėmis, taip pat atitinkamomis su sveikata susijusiomis priemonėmis dėl COVID-19 protrūkio, nurodytomis 2020 m. rugpjūčio 7 d. prašyme;
            
            
               (14)todėl finansinė parama turėtų būti suteikta siekiant padėti Rumunijai mažinti didelio ekonomikos sukrėtimo, kurį sukėlė COVID-19 protrūkis, socialinį ir ekonominį poveikį;
            
            
               (15)šis sprendimas neturėtų daryti poveikio procedūrų, kurios gali būti pradėtos dėl vidaus rinkos veikimo iškraipymo, ypač pagal SESV 107 ir 108 straipsnius, rezultatams. Jis nėra viršesnis už reikalavimą, kad valstybės narės praneštų Komisijai apie galimos valstybės pagalbos atvejus pagal SESV 108 straipsnį;
            
            
               (16)Rumunija turėtų reguliariai informuoti Komisiją apie planuojamų viešųjų išlaidų įvykdymą, kad Komisija galėtų įvertinti, kokiu mastu Rumunija įvykdė tas išlaidas;
            
            
               (17)sprendimas suteikti finansinę paramą priimtas atsižvelgiant į esamus ir numatomus Rumunijos poreikius, taip pat į kitų valstybių narių pagal Reglamentą (ES) 2020/672 jau pateiktus ar numatomus pateikti finansinės paramos prašymus, taikant vienodo požiūrio, solidarumo, proporcingumo ir skaidrumo principus,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Rumunija atitinka Reglamento (ES) 2020/672 3 straipsnyje nustatytas sąlygas.
            
            
               2 straipsnis
            
            
               1.Sąjunga suteikia Rumunijai paskolą, kuri neviršija 4 099 244 587 EUR. Ilgiausias vidutinis paskolos grąžinimo terminas – 15 metų.
            
            
               2.Šiuo sprendimu suteiktos finansinės paramos prieinamumo laikotarpis yra 18 mėnesių nuo pirmos dienos po šio sprendimo įsigaliojimo. 
            
            
               3.Komisija Sąjungos finansinę paramą Rumunijai teikia ne daugiau kaip aštuoniomis dalimis. Bet kuri dalis gali būti išmokama viena ar keliomis dalinėmis išmokomis. Pirmos dalies dalinių išmokų grąžinimo terminai gali būti ilgesni negu 1 dalyje nurodytas ilgiausias vidutinis grąžinimo terminas. Tokiais atvejais kitų dalinių išmokų grąžinimo terminai nustatomi taip, kad išmokėjus visas dalis būtų laikomasi 1 dalyje nurodyto ilgiausio vidutinio grąžinimo termino. 
            
            
               4.Pirma dalis išmokama įsigaliojus Reglamento (ES) 2020/672 8 straipsnio 2 dalyje numatytam paskolos susitarimui. 
            
            
               5.Rumunija apmoka Reglamento (ES) 2020/672 4 straipsnyje nurodyto Sąjungos finansavimo išlaidas, susijusias su kiekviena dalimi, ir visus su finansavimu susijusius Sąjungos mokesčius ir išlaidas. 
            
            
               6.Dėl dalių dydžio ir išmokėjimo, kaip ir dėl dalinių išmokų dydžio, sprendžia Komisija. 
            
            
               3 straipsnis 
            
            
               1. Rumunija gali finansuoti šias priemones: 
            
            
               (1)techninio nedarbo išmoką darbdavių, mažinančių savo veiklos apimtį arba laikinai ją nutraukiančių, samdomiesiems darbuotojams, kaip numatyta Vyriausybės nepaprastojo potvarkio 30/2020 11 straipsnyje;
            
            
               (2)išmoką, taikoma asmenims, kurių darbo sutartis buvo sustabdyta, kaip numatyta Vyriausybės nepaprastojo potvarkio Nr. 92/2020 1 straipsnyje; 
            
         
         
            
               (3)sutrumpinto darbo laiko tvarkos priemonę, kaip numatyta Vyriausybės nepaprastojo potvarkio Nr. 132/2020 1 straipsnyje;
            
            
               (4)išmoką, panašią į a punkte nurodytą išmoką, skirtą kitų kategorijų darbuotojams nei samdomieji darbuotojai, įskaitant savarankiškai dirbančius asmenis ir laisvųjų profesijų atstovus, kaip numatyta Vyriausybės nepaprastojo potvarkio Nr. 30/2020 15 straipsnyje;
            
            
               (5)išmoką, numatytą Įstatyme Nr. 6/2020 dėl 2020 m. valstybinio socialinio draudimo biudžeto kitų kategorijų darbuotojams nei samdomieji darbuotojai (įskaitant savarankiškai dirbančius asmenis ir laisvųjų profesijų atstovus), kaip numatyta Vyriausybės nepaprastojo potvarkio Nr. 132/2020 3 straipsnyje;
            
            
               (6)paramos išmoką padieniams darbuotojams, kaip numatyta Vyriausybės nepaprastojo potvarkio Nr. 132/2020 4 straipsnyje;
            
            
               (7)priemoką už papildomą darbą Nacionalinio visuomenės sveikatos instituto specialiųjų struktūrų ir apskričių visuomenės sveikatos direktoratų ir (arba) Bukarešto visuomenės sveikatos direktorato darbuotojams, kaip numatyta Vyriausybės nepaprastojo potvarkio Nr. 11/2020 8 straipsnio 6 dalyje;
            
            
               (8)vaikų priežiūros priemoką nacionalinės gynybos sistemos, pataisos įstaigų, visuomenės sveikatos įstaigų darbuotojams ir kitų kategorijų, nustatytų ministro įsakymais, darbuotojams, kaip numatyta Vyriausybės nepaprastojo potvarkio Nr. 30/2020 1 straipsnio 6 dalyje;
            
            
               (9)priemoką už itin pavojingas sąlygas, teikiamą pripažįstant medicinos darbuotojų nuopelnus, kaip numatyta Įstatymo Nr. 56/2020 7 straipsnyje.
            
            
               4 straipsnis
            
            
               Rumunija iki [DATA: šeši mėnesiai po šio sprendimo paskelbimo], o po to – kas šešis mėnesius informuoja Komisiją apie numatytų viešųjų išlaidų įvykdymą, kol tos numatytos viešosios išlaidos bus visiškai įvykdytos.
            
            
               5 straipsnis
            
            
               Šis sprendimas skirtas Rumunijai.
            
            
               6 straipsnis
            
            
               Šis sprendimas skelbiamas Europos Sąjungos oficialiajame leidinyje. 
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 159, 2020 5 20, p. 1.
               
               
                  
                     (2)
                  
                        Paskelbta 2020 m. kovo 21 d. Oficialiajame leidinyje Nr. 231.
               
               
                  
                     (3)
                  
                        Paskelbta 2020 m. gegužės 29 d. Oficialiajame leidinyje Nr. 459.
               
               
                  
                     (4)
                  
                        Paskelbta 2020 m. rugpjūčio 10 d. Oficialiajame leidinyje Nr. 720.
               
               
                  
                     (5)
                  
                        Kaip numatyta Įstatyme Nr. 6/2020 dėl 2020 m. valstybinio socialinio draudimo biudžeto.
               
               
                  
                     (6)
                  
                        Paskelbta 2020 m. vasario 11 d. Oficialiajame leidinyje Nr. 102.
               
               
                  
                     (7)
                  
                        Paskelbta 2020 m. gegužės 15 d. Oficialiajame leidinyje Nr. 402.